SINGER โกยกำไรปี 65 แตะ 935 ลบ. รับรายได้ดอกเบี้ย-ค่าฟีพุ่ง
SINGER รายงานกำไรปี 65 โต 33% มาที่ 935 ลบ. จากปีก่อนกำไร 700 ลบ. รับรายได้ดอกเบี้ยรับจากสัญญาเช่าซื้อและเงินให้กู้ยืม รวมถึงรายได้ค่าธรรมเนียมที่ปรับตัวเพิ่มขึ้นอย่างโดดเด่น
13 ก.พ. 2566

บริษัท ซิงเกอร์ประเทศไทย จำกัด (มหาชน) หรือ SINGER รายงานผลการดำเนินงานงวดไตรมาส 4 และงวดปี 65 มีกำไรสุทธิ ดังนี้

สำหรับปี 2565 รายได้รวมของกลุ่มบริษัทฯ เพิ่มขึ้นจำนวน 808 ล้านบาท หรือคิดเป็นร้อยละ 18.4 โดยเป็นผลจากการเพิ่มขึ้นของรายได้ดอกเบี้ยรับจากสัญญาเช่าซื้อและเงินให้กู้ยืม เป็นจำนวนเงิน 817 ล้านบาท หรือเพิ่มขึ้นร้อยละ 54.5 จากการที่บริษัทย่อยมีการเติบโตในพอร์ตสินเชื่อ และเพิ่มขึ้นในรายได้จากการให้บริการและรายได้อื่น รวมเป็นเงิน 46 ล้านบาท
ขณะที่รายได้จากการขายของกลุ่มบริษัทฯลดลงจำนวน 55 ล้านบาท หรือคิดเป็นร้อยละ 2 จากการขายเครื่องใช้ไฟฟ้าบางกลุ่มที่ลดลงจากปีก่อน ด้านต้นทุนขายเพิ่มขึ้นจำนวน 35 ล้านบาท โดยมีอัตรากำไรขั้นต้นลดลงร้อยละ 2.3 โดยในปี 2564 กลุ่มบริษัทมีอัตรากำไรขั้นต้นร้อยละ 46.7 ลดลงเป็นร้อยละ 44.4 ในปี 2565
อย่างไรก็ดี ดอกเบี้ยรับจากสัญญาเช่าซื้อและเงินให้กู้ยืมของกลุ่มบริษัทฯ เพิ่มขึ้นจำนวน 817 ล้านบาท หรือคิดเป็นร้อยละ 54.5 เนื่องจากการเติบโตของพอร์ตลูกหนี้เช่าซื้อและเงินให้กู้ยืม
ด้านรายได้อื่นของกลุ่มบริษัทเพิ่มขึ้นจำนวน 32 ล้านบาท คิดเป็นร้อยละ 53.3 โดยมีสาเหตุหลักจากการเพิ่มขึ้นของรายได้ค่าธรรมเนียม
ขณะที่ต้นทุนในการจัดจำหน่ายและค่าใช้จ่ายในการบริหารเพิ่มขึ้น 246 ล้านบาท คิดเป็นร้อยละ 17.3 เนื่องจากต้นทุนในการจัดจำหน่ายเพิ่มขึ้น ซึ่งสอดคล้องกับยอดรายได้ที่เพิ่มขึ้น ส่วนใหญ่เพิ่มขึ้นจากค่านายหน้า ให้กับพนักงานขาย ค่าใช้จ่ายในค่าโฆษณา และส่งเสริมการขาย
ส่วนผลขาดทุนด้านเครดิตที่คาดว่าจะเกิดขึ้นของกลุ่มบริษัทฯ เพิ่มขึ้นจำนวน 196 ล้านบาท หรือคิดเป็นร้อยละ 122.5 เนื่องจากการเพิ่มขึ้นในหนี้ที่ไม่ก่อให้เกิดรายได้ ของพอร์ตลูกหนี้ตามสัญญาเช่าซื้อและลูกหนี้เงินให้กู้ยืม